DJ Fresh met onmiddellike effek afgedank | Maroela Media
DJ Fresh met onmiddellike effek afgedank
Die bekende radiopersoonlikheid DJ Fresh is met onmiddellike effek deur die SAUK afgedank.
Volgens die openbare uitsaaier volg DJ Fresh, oftewel Thato Sikwane, se afdanking ná onsuksesvolle pogings tussen die partye om die saak te beredder nadat Sikwane, aanbieder van die ontbytprogram op Metro FM, in Junie voorlopig van die lug gehaal is.
Volgens die SAUK het die UKKSA die openbare uitsaaier skuldig bevind en gestraf ná die klag en het DJ Fresh se aksies dus die SAUK in oneer gebring.
"Sikwane is die geleentheid gegee om sy kontraktuele oortredings reg te stel wat hy versuim het of geweier het om te doen. Hierdie optrede het die vertrouensverhouding tussen hom en die SAUK onherroeplik laat skade ly," het die SAUK in 'n verklaring gesê.
Volgens die uitsaaier het Sikwane se regsverteenwoordigers, in 'n brief gedateer 28 Junie 2019, aangedui dat hul kliënt toegelaat moet word om onmiddellik terug te keer werk toe maar dat hy geen verskoning sal aanbied nie. Die SAUK het ook daarop gewys dat dit strydig is met 'n verklaring wat Sikwane op 8 Julie uitgereik het waarin hy beweer het hy was bereid om verskoning te vra.
Nada Wotshela, uitvoerende hoof van radio by die SAUK, het gesê die openbare uitsaaier is steeds daartoe verbind om goeie bestuur en interne beheer te verseker, ongeag die posisie van 'n werknemer of vryskutwerker. "Die SAUK sal mettertyd kommunikeer wie Metro FM se ontbytprogram sal oorneem en ons is dankbaar vir die span wat in dié tydperk die fort gehou het."